Na temelju članka 31. Statuta Općine Povljana („Službeni glasnik Zadarske županije, broj 13/21 i 11/23) i članka 132. ZOG-a („Narodne novine“, broj: 153/13, 20/17, 39/19 i 125/19) , Općinsko vijeće Općine Povljana na svojoj 27. sjednici održanoj dana 18. prosinca 2024. godine, donijelo je sljedeću:

**ODLUKU O PRIVREMENOJ OGRANIČENOSTI RADOVA**

**Članak 1.**

Ovom Odlukom privremeno se zabranjuje izvođenje zemljanih radova i radova na konstrukciji građevine (u daljnjem tekstu: građevinski radovi) na građevinskom području svih naselja Općine Povljana uz iznimku područja stare jezgre Općine Povljana, odnosno određuju se vrste radova, područje zabrane, razdoblje kalendarske godine i vrijeme u kojem se privremeno  ograničava i zabranjuje izvođenje građevinskih radova te provođenje nadzora.

**Članak 2.**

Pod građevinskim radovima u smislu ove Odluke smatraju se prethodni i pripremni zemljani radovi (iskopi i dr.), tesarski radovi, armirački radovi, betonski radovi, zidarski radovi, krovopokrivački radovi i ostali građevinski radovi u i oko građevine,a koji se obavljaju uz pomoć radnih strojeva, kompresora, kamiona, građevinskih miješalica, udarnih čekića i  sličnih naprava kojima se proizvodi buka i prašina u okolišu.

**Članak 3.**

Privremeno se zabranjuje izvođenje  građevinskih radova iz članka 2. ove Odluke na sljedećim vrstama građevina: građevine stambene namjene, stambenoposlovne namjene, poslovne namjene, gospodarske namjene te infrastrukturne namjene.

Izvođenje građevinskih radova  zabranjuje se u vremenu od 00.00 do 24.00 sata, na građevinskim područjima naselja iz  članka 1. ove Odluke i to:

- u razdoblju od 10. lipnja do 15. rujna 2025.,

- 25. prosinca 2025.

Uz obvezu prestanka izvođenja radova, investitori i izvođači koji su zauzeli javnu površinu, dužni su istu dovesti u prijašnje  stanje do dana stupanja na snagu privremene zabrane izvođenja građevinskih radova u smislu stavka 2. i 3. ovog članka.

**Članak 4.**

Zabrana iz ove Odluke ne odnosi se na:

1. građevine, odnosno radove za čije je građenje, odnosno izvođenje utvrđen interes Republike Hrvatske,

2. uklanjanje građevina na temelju rješenja građevinske inspekcije ili odluke drugog

tijela državne vlasti,

3. građenje građevina, odnosno izvođenja  radova u godini u kojoj je odluka stupila na snagu.

**Članak 5.**

Nadzor nad provedbom ove Odluke provodi komunalno redarstvo Općine Povljana. Novčana kazna za izvođača koji izvodi građevinske radove tijekom razdoblja privremene zabrane iz članka 3. ove  Odluke, određena je čl. 167. st. 5. i 6. Zakona o gradnji.

**Članak 6.**

Ova Odluka stupa na snagu osmog dana od dana objave u Službenom glasniku Zadarske županije.

KLASA:363-05/24-01/23

URBROJ: 2198-25-01-1-24-1

Povljana, 18. prosinca 2024. godine

**OPĆINSKO VIJEĆE OPĆINE POVLJANA**

Predsjednik Općinskog vijeća
Nikola Škoda